370

Veiledninger i Islam

Hadith

Hurra Forlag

Denne boka er en samling veiledninger og lærdommer fra profet Muhammed og ahl ul-beit, profetens Hus eller familie (Guds fred og velsignelse med dem).

Tilrettelagt for ebok av eBokNorden as

ISBN 978-82-92941-47-8

Tekstene er oversatt og redigert av Trond Ali Linstad.

© 2012 Hurra Forlag, Oslo

INNHOLD

Forord

Gud/Allah

FORORD

Koranen sier: Spør de som har kunnskap, om ting dere ikke vet. (16,43)

Vi blir oppfordret til å spørre de med kunnskap, om hva som er rett og galt. Gud har valgt noen til veiledere for hver den som søker sannhet.

Hvem er disse vise veiledere, eller hjelpere, som vi blir bedt om å søke? De er: Profeten Muhammed, selvsagt, og videre «folket av hans Hus», ahl ul-beit: datteren Fatima, svigersønnen Ali, barnebarna Hassan og Hussain, og imamene etter dem. Gud lot ikke det islamske samfunnet, eller menneskeheten, bli uten veiledning eller ledelse etter at profeten Muhammed var død. Gud ga oss ledere med kunnskap.

Profeten Muhammed har sagt: Folket av mitt Hus (ahl ul-beit) er å sammenlikne med Noahs ark. Den som går inn i arken reddes, men den som blir stående utenfor, drukner. Profeten sa, da han nærmet seg døden: Jeg etterlater dere to prektige ting. Det ene er Guds Bok (Koranen), som binder sammen Himmel og Jord. Det andre er ahl ul-beit, folket av mitt Hus. Og Gud, Den barmhjertige allviter har gjort kjent for meg at aldri skal de to bli atskilt, til jeg igjen skal bli forenet med dem ved Det endeløse hav.

Profeten har også sagt: Dere går ikke feil, om dere holder dere til disse to (Koranen og ahl ul-beit).

GUD/ALLAH

Profeten sa:

Gud går den i møte som søker Ham, og avviser den som avviser Ham.

Profeten sa:

Hold fast ved Gud! Bli kjent med Ham i gode dager, og Han skal huske deg i vonde.

Imam Ali sa:

Å Gud, Du er tilstrekkelig for meg! Jeg er stolt over å vite at Du er Herren min.

Profeten sa:

Hvis noen vil vite hva han betyr for Gud, skal han spørre hva Gud betyr for ham.

Imam Askari sa:

Den som er kommet Gud nær, skal være ensom blant mennesker.

Profeten sa:

Søk kunnskapens vei til Paradis. Og samles i Guds Hus. Les fra Hans Bok! Da skal fred komme til dere og nåde skal bli vist. Engler vil omslutte dere. Hardt arbeid gir del i Guds samfunn.

Profeten sa:

Vis omsorg for din bror, og Gud skal vise omsorg for deg. Gjør hans bekymringer mindre, og Gud skal lette dine, på Dommens dag. Avslør ikke hans hemmeligheter, og Gud skal ikke avsløre dine, Den dagen.

Profeten la dette i Guds munn:

Mine tjenere! Jeg har nektet Meg Selv all urett, så gjør ikke urett mot hverandre. Jeg veileder dere, så ikke går feil. Jeg er Den som metter. Jeg kler dere, så dere ikke er nakne. Jeg tilgir synden som omfatter dere dag og natt. Jeg gir ikke av min makt til skade, men av Mitt velde til gavn. Hadde mennesker og djinn rene hjerter, påvirket det ikke Mitt Rike. Og selv med den største synd, tynget det ikke Meg. Om Jeg ga dere de største gaver, av alle tenkbare ting, var det mindre enn en dråpe i Mitt hav. Jeg spør om handlingene deres og lønner i forhold til dem. La den som gjør godt, prise Gud. Andre kan takke seg selv.

Imam Ali sa:

All ære er for Gud, Som kjenner til alle ting! Han vet hvor regndråpen faller, og plassen der den finner hvile. Han vet hvor mauren iler, og stedet dit den er på vei. Han vet hva som nærer en mygg, og hva den svangre bærer i sitt liv.

Imam Ali sa:

All ære er for Gud, som ikke oppsto fra noe, og heller ikke av noe, men skapte alt som er. Intet sted er uten Ham, for Han er ikke bundet av sted. Han er ikke lik noe, som skulle kunne beskrive Ham. I alt som skjer er Han, Som ikke er begrenset ved hendelser. Og så veldig er Han, at rom ikke favner Ham. Så opphøyet er Han, at ingen norm kan anvendes på Ham. Og så prektig er Han, at ingen hyllest er rettferdig mot Ham. Han kan ikke forestilles i fantasien, og ikke gripes av forstanden. Jeg bevitner at det finnes ingen annen guddom enn Ham! Hans herredømme tror jeg på. Jeg avviser dem som avviser Ham, og jeg bevitner at Muhammed er Hans tjener og sendebud. Gud, Den opphøyde og mektige, æret ham med Sin trofaste Ånd (engelen Gabriel) og tilsto ham Det klargjørende Lys (Åpenbaringen) og Den håndgripelige bok (Koranen). Guds profets gjerning (sunna) er forbilledlig, hans ledelse (sira) er rettferdig og Hans beslutninger er riktige. Profeten forkynte det Herren hadde foreskrevet, meddelte det han var pålagt og bekjente som sitt budskap, at Gud er En, og at det ikke finnes noen annen guddom enn Gud. Gud har ingen like.

Imam Bakir sa:

Det følger glede ved å være trygg på Gud. Du får framgang ved å stole på Ham.

Imam Reza sa:

Den takker ikke Gud som ikke takker den som gjør godt.

Profeten sa:

Alle skapninger er Guds barn, og den som viser omsorg for Guds barn, er den som står Gud nærmest.